ปตท. ยืนยัน ให้ความสำคัญการควบคุมคุณภาพน้ำมันตลอดทุกขั้นตอน ไม่มีการนำน้ำมันที่ไม่ได้คุณภาพมาจำหน่าย
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง (ดีอีเอส) กล่าวว่า มีการเผยแพร่ข้อมูลประเด็นเรื่องบริษัท ปตท. น้ำมันและการค้าปลีก จำกัด  (มหาชน) หรือ ปตท. นำน้ำมันไม่มีคุณภาพมาจาก 3 กองทัพที่ตุนไว้ระยะเวลา 5-6 ปี ซึ่งหมดสภาพมาให้ตามปั๊มต่างๆ ศูนย์ต่อต้านข่าวปลอมได้ตรวจสอบข้อเท็จจริงจาก ปตท. แล้วพบว่าประเด็นดังกล่าวเป็นข้อมูลเท็จ ชี้แจงว่า ปตท. ไม่ได้มีการจัดหาน้ำมันจากหน่วยงานราชการหรือหน่วยงานอื่นนอกเหนือจากโรงกลั่นชั้นนำในประเทศ เพื่อมาจำหน่ายให้ผู้บริโภค ทั้งนี้ให้ความสำคัญกับการควบคุมคุณภาพน้ำมันอย่างเข้มงวดตลอดทุกขั้นตอน ตั้งแต่กระบวนการผลิต  ขนส่ง จัดเก็บและจำหน่าย ยืนยันว่า ไม่ได้มีการนำน้ำมันที่ไม่มีคุณภาพมาเพื่อจำหน่ายที่สถานีบริการน้ำมัน พีทีที สเตชั่น ตามที่มีการเผยแพร่ข้อมูล